SA weier versoek om Indiese staatshoof te arresteer | Maroela Media
SA weier versoek om Indiese staatshoof te arresteer
Narendra Modi, die Indiese eerste minister, lewer 'n toespraak op 1 Junie 2018 in Singapoer. Foto: Yong Teck Lim/AP
Suid-Afrika se Nasionale Vervolgingsgesag (NVG) het Vrydag gesê hy sal nie 'n lasbrief vir die inhegtenisneming van Narendra Modi, die Indiese eerste minister, versoek nie weens "onvoldoende bewyse om 'n suksesvolle vervolging te ondersteun".
Dit kom nadat die NVG op 22 Junie vertoë van die Muslim Lawyers Association en die South African Kashmiri Action Group ontvang het waarin hulle vra dat Modi in hegtenis geneem moet word by sy aankoms in Suid-Afrika.
Modi is van 25 tot 27 Julie in Suid-Afrika vir die tiende Brics-beraad wat in Johannesburg gehou word.
Die twee groepe voer aan die gronde vir Modi se inhegtenisneming is sy betrokkenheid as die Indiese eerste minister by die onluste in die Indies-beheerde Kasjmir- en Jammu-streek sedert Julie 2016.
Die groepe beweer Modi is skuldig aan oorlogmisdade en misdade teen die mensdom.
Die klaers het hul versoek gegrond op 'n Junie 2018-verslag van die Verenigde Nasies se Mensregtekommissie oor die Kasjmir-streek waarin daar verskeie voorbeelde genoem word waarby die Indiese veiligheidsmagte betrokke was.
Luvuyo Mfaku, woordvoerder van die NVG, het Vrydag in 'n verklaring gesê die versoek om Modi in hegtenis te neem is deur die Valke ondersoek. "Die Suid-Afrikaanse owerhede het ook met die Indiese owerhede in gesprek getree in ooreenstemming met ons wetlike verpligtinge," het Mfaku gesê.
"Nadat ons die bewysmateriaal, die inligting wat ontvang is en die betrokke wetgewing oorweeg het, het die NVG bevind daar is tans nie genoegsame bewyse vir 'n suksesvolle vervolging om die aansoek vir 'n lasbrief vir inhegtenisneming te ondersteun nie. Die NVG wys dus die versoek om 'n lasbrief vir die inhegtenisneming vir die Indiese eerste minister te bekom van die hand."
Yousha Tayob, regsverteenwoordiger van die Muslim Lawyers Association en die South African Kashmiri Action Group, het gesê hoewel sy kliënte besef daar is 'n skraal moontlikheid dat die Suid-Afrikaanse owerhede gehoor sal gee aan 'n versoek om 'n staatshoof in hegtenis te neem, wil hulle hul steeds beroep op die "morele gewete" van die Suid-Afrikaanse regering terwyl hulle ook bewusmaking skep rondom die dekades lange Kasjmir-konflik.
"Suid-Afrika se ekonomiese kwessies is belangriker as sy morele gewete. Ek glo ons het genoegsame bewyse aan die NVG verskaf, maar hulle sê ons het nie. Ons sal nou verdere bewyse indien," het hy gesê.
In die twee groepe se versoek aan die NVG word aangevoer dat die VN-verslag toon dat Indiese veiligheidsmagte "uitermatige geweld gebruik het wat tot onwettige sterftes en 'n hoë getal beserings gelei het" gedurende die betogings tussen Julie 2016 en Maart 2018 waartydens daar na raming tussen 130 en 145 burgers dood is.
Die aansoek het ook genoem dat die VN-verslag bevind het daar was 'n gebrek aan toegang tot geregtigheid, dat minderjariges in hegtenis geneem is, dat die regering kommunikasie geblokkeer het, dat seksuele aanrandings deur Indiese soldate aangemeld is en dat hierdie beweerde aanrandings nie ondersoek is nie.
Eskom se geskorste regshoof afgedank
Makhura: 'Regering versaak bruin gemeenskappe'
Moslem regerings in Moslemlande is maar net so lelik en nog leliker met Christene. Soms duld hulle nie eens ander uitings van Islam nie. Behalwe vir die nonsens in Kashmir, is Indië se mate van godsdiensvryheid veel draagliker as die onderdrukking in Moslemlande.
introspeksie tyd, maar ons luister nie!
Hierdie mense weet nie wat 'n morele gewete is nie.
Ai toggie. Pot? Kettle? Hierdie storie wys weereens hoe ver die VN al is op sy pad na die afgrond. Indie is sekerlik nie engeltjies in daardie konflik maar daar is baie provokasie . En dan begin ons nog nie eens praat oor die vervolging en verdrukking van minderhede wat nie 'n sekere godsdiens aanhang in sommige lande nie.